Qamchiq dovonida tezkor harakat qilish bo‘linmalarining taktik mashg‘uloti bo‘lib o‘tdi

Qamchiq dovonida favqulodda vaziyatlar yuzaga kelishiga yo‘l qo‘ymaslik va ularning oldini olish bo‘yicha tezkor harakat qilish bo‘linmalarining taktik mashg‘uloti bo‘lib o‘tdi, deb xabar bermoqda O‘zbekiston milliy axborot agentligi.

Unda vazirlik va idoralar, huquqni muhofaza qilish organlari, Gidrometeorologiya xizmati markazi, mahalliy hokimiyat organlari va boshqa tashkilotlar vakillari ishtirok etdi.
O‘zbekiston Respublikasi favqulodda vaziyatlar vaziri T. Xudoybergenov va boshqalar Qamchiq dovoni O‘zbekiston iqtisodiyoti uchun strategik muhim obyekt hisoblanishini ta’kidladi. Negaki, dovon Farg‘ona vodiysi viloyatlarini mamlakatimizning boshqa hududlari bilan bog‘laydigan, ular o‘rtasida transport hamda yo‘lovchilar qatnovini ta’minlaydigan asosiy yo‘ldir. Mazkur avtotrassadan har kuni qariyb 20 mingta mashina o‘tadi. Shu sababli O‘zbekistonning eng yirik transport yo‘llaridan biri bo‘lgan ushbu dovonda avtomobillar harakati xavfsizligini ta’minlash katta ahamiyatga ega.
Favqulodda vaziyatlar vazirligi tomonidan dovon orqali avtotransport vositalarining uzluksiz va xavfsiz harakatlanishini ta’minlash maqsadida harakatni nazorat qilish va uning xavfsizligini ta’minlashning yangi tizimi yaratilganini ta’kidlash lozim. Dovon bo‘ylab joylashgan yo‘l-ta’mirlash postlari ushbu tizimning asosini tashkil etadi. Bu postlar tarkibiga Favquloda vaziyatlar, Ichki ishlar, Sog‘liqni saqlash vazirliklari va yo‘l-ta’mirlash xizmatlari vakillari kiradi. Ularning asosiy vazifasi avtotransport vositalari harakatini qiyinlashtiradigan yoki to‘xtatadigan vaziyatlarni o‘z vaqtida aniqlash va bartaraf etishdan iborat. Qish davrida qor ko‘chkilari, tosh tushishi, qor uyumlari, yaxmalak va boshqa holatlar shular jumlasidan.
Mashg‘ulotlar olti o‘quv nuqtasida, shuningdek, tungi sharoitlarda avariya-qutqaruv ishlari o‘tkazildi. Ushbu tadbirlar ishtirokchilari mobil boshqaruv punktlari, aholini vaqtinchalik joylashtirish punktlarini tashkil etish, axborot almashish, yo‘ldagi tirbandlikni bartaraf etish, uni tozalash, shartli ravishda jabrlanganlarni qor uyumlaridan qutqarish, aholini xavfsiz hududlarga ko‘chirish, ularga zarur tibbiy yordam ko‘rsatish bo‘yicha harakatlarni amalga oshirdi.
Mashg‘ulotlar doirasida Favqulodda vaziyatlar vazirligining “Qamchiq” qidiruv-qutqaruv otryadi hududida joylashgan Idoralararo shtab yangi binosining ochilish marosimi ham bo‘lib o‘tdi. Zamonaviy aloqa va axborotlashtirish vositalari bilan ta’minlangan ushbu yangi binoda dovonda harakat xavfsizligini kecha-kunduz muvofiqlashtirish va nazorat qilish uchun barcha zarur sharoit va qulayliklar yaratilgan.